विपक्षी एकता तो दिखी पर सबकुछ कांग्रेस पर निर्भर
पटना में 20 दलों की विपक्षी एकता बैठक 2024 के आम चुनावों के लिए भाजपा को कड़ी चुनौती देने का पहला ठोस प्रयास है। अब जब चुनावों में 12 महीनों से भी कम की दूरी शेष रह गई है तो इससे ‘माहौल’ बनेगा। Sheela Bhatt's column - Opposition unity is visible but everything depends on Congress
पटना में 20 दलों की विपक्षी एकता बैठक 2024 के आम चुनावों के लिए भाजपा को कड़ी चुनौती देने का पहला ठोस प्रयास है। अब जब चुनावों में 12 महीनों से भी कम की दूरी शेष रह गई है तो इससे ‘माहौल’ बनेगा। ये पार्टियां यूपी, बिहार, दिल्ली, पंजाब, पश्चिम बंगाल और तेलंगाना की कम से कम 200 से अधिक सीटों पर भाजपा से आमने-सामने की लड़ाई लड़ने के लिए कमर कसने को तैयार हो रही हैं। ये वो सीटें हैं, जिनमें भाजपा को हराने के लिए यह जरूरी है कि भाजपा-विरोधी वोट न टूटें।
पटना में शरद पवार, राहुल गांधी, उद्धव ठाकरे, ममता बनर्जी, एम.के. स्टालिन, अखिलेश यादव, अरविंद केजरीवाल, तेजस्वी यादव, नीतीश कुमार, सीताराम येचुरी, महबूबा मुफ्ती का जमावड़ा यह बताता है कि उनके लिए भाजपा और नरेंद्र मोदी के नेतृत्व को चुनौती देना अपने राजनीतिक भविष्य के लिए कितना जरूरी हो गया है। इन सभी ने प्रत्यक्ष या परोक्ष रूप से ईडी या सीबीआई की कार्रवाइयों का सामना किया है, या उन पर अदालती मामले दायर किए गए हैं। पटना में वे अस्तित्व की लड़ाई के लिए एकजुट हुए थे।
सूत्रों का कहना है कि विपक्षी दलों ने निर्णय लिया है वे प्रधानमंत्री पद के लिए किसी उम्मीदवार के नाम की घोषणा नहीं करेंगे, न ही इस नई एकता को तीसरे मोर्चे का नाम देंगे। स्टालिन ने, कुछ जल्दबाजी दिखाते हुए, पीएम के लिए राहुल गांधी के नाम का समर्थन कर दिया, लेकिन ममता, अखिलेश और केजरीवाल ने इसका सख्त विरोध किया है। वे यह भी जानते हैं कि चुनाव लड़ने की राहुल गांधी की वैधानिक स्थिति अभी अनिश्चित है।
बैठक के क्या नतीजे निकलेंगे, यह तो अभी बताया नहीं जा सकता, लेकिन भाजपा को चुनौती देने के लिए इसका प्रतीकात्मक महत्व कम नहीं है। मोदी सरकार के नौ साल पूरे होने के बाद अब जाकर उसके विरुद्ध एंटी-इंकम्बेंसी नजर आने लगी है। भाजपा के मतदाता अनेक लोकप्रिय मामलों पर अब उत्साहहीन दिख रहे हैं। कर्नाटक चुनावों से विपक्ष का हौसला बढ़ा है। वे इसे हिंदुत्व राजनीति की घटती चमक के सबूत के रूप में देख रहे हैं।
आम चुनावों के नतीजे क्या होंगे, यह इस पर निर्भर करेगा कि हर राज्य में कांग्रेस भाजपा उम्मीदवारों के सामने संयुक्त मोर्चा बनाने के लिए कितना बलिदान करने और क्षेत्रीय सहयोगियों को कितना समायोजित करने को राजी होगी। कर्नाटक के बाद कांग्रेस अतिआत्मविश्वास से भरी है। अगर उसे मध्यप्रदेश और छत्तीसगढ़ में भी जीत मिलती है तो उसका उभार तय है।
पटना बैठक में राहुल की सहभागिता से लगा कि कांग्रेस भाजपा के विरुद्ध क्षेत्रीय क्षत्रपों के संयुक्त प्रयासों में सम्मिलित होने को लेकर गम्भीर है। कांग्रेस के कुछ लोग नहीं चाहते थे कि राहुल पटना जाएं, क्योंकि इससे राष्ट्रीय स्तर पर मोदी-विरोधी अभियान में उनके स्पेशल स्टेटस की चमक कम होती। कांग्रेसियों का मानना है कि पटना में मौजूद कुछ नेताओं ने गुपचुप तौर पर भाजपा से समझौता कर रखा है, जबकि राहुल बिना कोई समझौता किए भाजपा से लड़ रहे हैं। जमीनी तौर पर पश्चिम बंगाल, महाराष्ट्र, तेलंगाना, यूपी जैसे अनेक राज्यों में क्षेत्रीय दलों से कांग्रेस के हितों के टकराव की गम्भीर स्थिति है।
सभी क्षेत्रीय पार्टियों के लिए सबसे बड़ा सवाल आज यह है कि कांग्रेस के उदय का कैसे आकलन करें। क्या कांग्रेस सच में ही खोई हुई जमीन फिर से पा रही है? क्या वह भाजपा के जनाधार में सेंध लगा सकेगी? वह क्षेत्रीय दलों के कितने वोट काटने में सक्षम है? और क्या मुसलमान फिर से कांग्रेस को वोट देने पर विचार कर रहे हैं? इन सवालों के जवाब में दो डेवलपमेंट पर नजर रखी जा रही है। तेलंगाना में मुख्यमंत्री केसीआर देख रहे हैं कि राज्य में भाजपा अंतर्कलह से घिरी है, जबकि कांग्रेस फिर से मुख्य प्रतिद्वंद्वी के रूप में उभर रही है।
बंगाल में भी ममता को अहसास हुआ है कि कांग्रेस और वाम गठजोड़ 4 से अधिक लोकसभा सीटों पर भाजपा के विरुद्ध मुस्लिम वोटों के बड़े हिस्से को अपनी तरफ खींच सकता है। एक और दिलचस्प डेवलपमेंट यह है कि अगर कांग्रेस मुस्लिम वोटों को अपनी ओर खींचेगी तो पटना बैठक एक मजबूत भाजपा-विरोधी ताकत के रूप में परिणत नहीं हो सकेगी।
विश्लेषकों का मत है कि कांग्रेस की बढ़त क्षेत्रीय पक्षों का नुकसान करके ज्यादा होगी, ना कि भाजपा के खाते में कमी होगी। अगर मुस्लिम वोटर कांग्रेस के पास गए और हिंदू व ओबीसी वोट भाजपा के पास बने रहे तो क्षेत्रीय दलों के लिए अस्तित्व का संकट उत्पन्न हो जाएगा। चिंता यह भी है कि 2024 का युद्ध सोशल मीडिया में बिना स्ट्रेटेजी के प्रचार से कही मोदी बनाम राहुल का न बन जाए, क्योंकि मोदी आज भी देश के सबसे लोकप्रिय नेता हैं। 
(ये लेखिका के अपने विचार हैं)